Вы ніколі не заўважалі, як часта нашым уяўленнем валодаюць штампы? Калі повар, дык гэта абавязкова павінна быць жанчына паўнацелая ды ружовашчокая, калі настаўніца – тут жа малюецца вобраз жанчыны строгай, няўсмешлівай, у дзелавым касцюме і са стосам сшыткаў, калі актрыса, то, наадварот, бачыцца нешта феерычна яркае, чароўнае, экстравагантнае, а бібліятэкарку мы ўяўляем сціплай, з ціхім голасам, у адзенні шэрай гамы ды з акулярамі на носе. А ў жыцці ўсё зусім не так. Таму, мабыць, і здзіўляемся: артыстка, ад прыгажосці якой на сцэне захоплівае дух, у рэальнасці непрыкметная, дробненькая, у джынсах і футболцы і з валасамі, сабранымі ў рэдзенькі хвосцік. А бібліятэчныя работнікі зусім не эфірныя істоты, прыцярушаныя “пылам стагоддзяў”, якія бязгучна рухаюцца паміж стэлажамі з кнігамі ды жывуць цалкам у кніжным свеце. Яны і самадастатковыя, і яркія, і творчыя, і модныя, і рознымі талентамі надзелены. Гэту выснову можна з усёй упэўненасцю пацвердзіць, пабываўшы на святкаванні Дня бібліятэк у чытальнай зале цэнтральнай раённай бібліятэкі.